2023.6.29.
HU
Az Európai Unió Hivatalos Lapja
C 228/117
A csomagolás természeti erőforrásai és energiaforrásai – aggályok és megoldások 2.8.
A modern élelmiszer-csomagolás – a csomagolóanyagok egyik fő felhasználási területe – lehetővé teszi, hogy az élelmiszerek megbízhatóak, higiénikusak, szobahőmérsékleten tárolhatók és biztonságosak legyenek.
Az élelmiszercsomagolások többsége azonban még mindig egyszer használatos, és nem teljes mértékben újrafeldolgozható – ha nincs megfelelően elkülönítve más anyagrészecskékkel, és nincs megfelelően gyűjtve – mivel élelmiszerrel szennyezett, túl kicsi vagy többrétegű. 2.9.
Valamennyi csomagolási típushoz számos erőforrásra van szükség, köztük energiára, vízre, vegyi anyagokra, kőolajra, ásványi anyagokra, fára és textilre.
Ezen túlmenően előállításuk gyakran káros vegyi anyagokat tartalmazó szennyvíz és szennyvíziszap keletkezéséhez vezet, valamint üvegházhatást okozó gázok, nehézfémek és részecskék levegőbe történő kibocsátását eredményezi. 2.10.
A korszerű élelmiszer-csomagolások előállításához különféle mesterséges és szintetikus anyagokat, többek között kerámiákat, üveget, fémet, papírt, kartont, viaszt, fát és egyre inkább műanyagokat használnak fel.
A csomagolás nagy része üvegből, merev műanyagból, papírból és kartonból készül.
Bár néhány újabb fajta műanyagot kukoricából és más növényi anyagokból állítanak elő, a többség még mindig kőolajból készül, és olyan adalékanyagokat tartalmaz, mint a polimerek. 2.11.
Alapvető fontosságú, hogy az Európai Bizottság a javaslatban kötelezően előírja, hogy a komposztálható csomagolásoknak legalább 60 %-ban biológiai alapú anyagokat kell tartalmazniuk.
A kartonokat gyakran nem látható műanyaggal bélelik, és a csomagolás számos különböző formáját olyan címkékkel látják el, amelyek tintával nyomtatott szöveget tartalmaznak. 2.12.
A különböző típusú csomagolások fokozott használata, valamint az újrafelhasználás és az újrafeldolgozás arányának alacsony szintje akadályozhatják az alacsony szén-dioxid-kibocsátású körforgásos gazdaság megteremtését az EU-ban. 2.13.
Az EGSZB úgy véli, hogy az élelmiszerekkel való érintkezés szempontjából biztonságos komposztálható csomagolás a legmegfelelőbb megoldás, és kulcsszerepet játszik annak biztosításában, hogy több hulladék legyen biológiailag lebontható.
Emellett csökkentené a biológiailag nem lebomló műanyagok mennyiségét is, amelyek egyébként szennyezik a komposztot.
3.
Műanyag csomagolóanyagok 3.1.
Az ENSZ úgy ítélte meg, hogy az óceáni műanyagszennyezés „a bolygónk egészét fenyegető veszedelem”, főként a folyókba jutó, műanyagból készült élelmiszer-csomagolások mennyisége miatt (3).
Ez az összes vízi fajra nézve aggályokat vet fel. 3.2.
A tagállamoknak fontolóra kell venniük egy új, a körforgásos gazdaságon alapuló megközelítést a műanyagokkal kapcsolatban.
Az újrafeldogozhatóság sokkal magasabb szintjének biztosítása érdekében a tagállamok egyéb anyagok vagy bizonyos polimer anyagok előnyben részesítésével elősegíthetik körforgásos csomagolási megoldások kifejlesztését.
Ha a műanyagok újrafeldolgozhatóságára nincs lehetőség, azokat bioüzemanyag előállítására kell felhasználni.
4.
Állandó anyagok, újrafeldolgozási adatok és az alkoholtartalmúital-palackok utántöltési célértékeivel kapcsolatos kérdések 4.1.
A különböző élelmiszer-csomagoló anyagok eltérő jellemzőkkel és tulajdonságokkal rendelkeznek, amelyek kihatnak újrafeldolgozhatósági potenciáljukra.
Az olyan anyagok, mint az alumínium, az üveg és az acél „tartós anyagnak” minősülnek, mivel élettartamuk alatt minimális mértékben bomlanak le, és a végtelenségig újrafeldolgozhatók minőségromlás vagy az anyag eredendő tulajdonságainak elvesztése nélkül. 4.2.
A körforgásos gazdaság szemléletmódjával párhuzamosan jelentősen nőtt a tartós anyagok iránti érdeklődés.
Ezeknek az anyagoknak megfelelő figyelmet kell szentelni a jövőbeli jogszabályokban, és a jövőbeli szakpolitikáknak hatékonyan kell támogatniuk az újrafeldolgozásukat. 4.3.
A rostalapú és más természetes anyagokat felhasználó csomagolás hozzájárulhat az erőforrás-felhasználástól függetlenített növekedéshez.
A megújuló anyagokból készülő csomagolás ugyanakkor tartós, vonzó, újrafeldolgozható és biológiailag lebomló.
A legújabb tanulmányok szerint a rostalapú csomagolás több mint 25-ször dolgozható fel újra, így a körforgásos gazdaság alapvető elemét jelentheti.
(3)
https://www.newscientist.com/article/mg25333710-100-pollution-is-the-forgotten-global-crisis-and-we-need-to-tackle-it-now/.